Document ID: 32011D0004
Publication Date: 2010-07-06

Content:
DEĊIŻJONI TAL-KUMMISSJONI
tas-6 ta' Lulju 2010
dwar għajnuna mill-Istat li l-Ġermanja qed tippjana li tagħti lil Deutsche Solar AG C 34/08 (ex N 170/08)
(notifikata bid-dokument numru C(2010) 4489)
(Il-verżjoni Ġermaniża biss hi awtentika)
(Test b’relevanza għaż-ŻEE)
(2011/4/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 108(2) tiegħu,
Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,
Wara li talbet lill-partijiet interessati biex jissottomettu l-kummenti tagħhom skont id-dispożizzjonijiet msemmija hawn fuq (1),
Billi:
1. PROĊEDURA
(1)
Permezz ta' notifika elettronika tat-28 ta' Marzu 2008, irreġistrata bħala posta li dieħla fil-Kummissjoni fl-istess jum, il-Ġermanja, fl-eżerċizzju tal-obbligu tagħha li tinnotifika l-każijiet individwali skont il-linji gwida dwar l-għajnuna reġjonali nazzjonali għall-2007-2013 (“il-Linji gwida”) (2), innotifikat lill-Kummissjoni li kellha l-intenzjoni li tagħti għajnuna reġjonali lil Deutsche Solar AG, għall-istabbiliment ta' impjant għall-produzzjoni ta' wejfers solari fi Frieburg,.
(2)
Fis-27 ta' Frar u fil-25 ta' Ġunju 2008 saru laqgħat bejn rappreżentanti tal-Kummissjoni u rappreżentanti Ġermaniżi. Il-Kummissjoni talbet dettalji addizzjonali permezz ta' ittra tat-28 ta' Mejju 2008, u fl-10 ta' Ġunju 2008 bagħtet talba għall-informazzjoni. Il-Ġermanja pprovdiet l-informazzjoni addizzjonali permezz ta' ittra tas-16 ta' Ġunju 2008.
(3)
Permezz ta' ittra datata s-16 ta' Lulju 2008 (ref. C(2008) 3507 finali), il-Kummissjoni informat lill-Ġermanja li kienet iddeċidiet li ser tagħti bidu għall-proċedura stabbilita fl-Artikolu 108(2) tat-TFUE fir-rigward tal-għajnuna.
(4)
Id-deċiżjoni tal-Kummissjoni li tagħti bidu għall-proċedura kienet ippubblikata f’Il-Ġurnal Uffiċjali tal-Unjoni Ewropea tas-26 ta' Awwissu 2008 (3). Hemmhekk il-Kummissjoni stiednet lill-partijiet interessati biex jissottomettu l-kummenti tagħhom dwar il-miżura tal-għajnuna.
(5)
Permezz tal-ittri datati s-7 ta' Awwissu u s-26 ta' Settembru 2008 (refs A/16575 u A/19789), il-Ġermanja talbet għal estensjoni taż-żmien allokat biex tissottometti l-kummenti tagħha. Il-Kummissjoni rċeviet kummenti mill-Ġermanja fil-31 ta' Ottubru u fit-2 ta' Diċembru 2008 (refs A/22972 u A/25961). Il-Kummissjoni ma rċeviet l-ebda kumment minn partijiet terzi.
(6)
Permezz tal-ittri datati s-7 ta' April (A/8226), id-29 ta' Mejju (A/13120), l-4 ta' Diċembru (A/25461) u s-17 ta' Diċembru (A/26433) 2009, u t-12 ta' Jannar (A/550), is-26 ta' April (A/7045), l-14 ta' Mejju (A/8206) u l-10 ta' Ġunju (A/9628) 2010, il-Ġermanja bagħtet aktar informazzjoni lill-Kummissjoni.
(7)
Fit-12 ta' Ottubru 2009, saret laqgħa f’Berlin bejn rappreżentanti tal-Kummissjoni, il-Ġermanja u l-investitur.
2. DESKRIZZJONI DETTALJATA TAL-GĦAJNUNA
2.1. Għan tal-miżura tal-għajnuna
(8)
Il-proġett tal-għajnuna għandu l-għan li jippromwovi l-iżvilupp reġjonali. L-investiment għandu jsir fil-Ġermanja tal-Lvant, fi Frieburg, fl-Art ta' Saxony, li hija żona li tikkwalifika għall-assistenza taħt l-Artikolu 107(3)(a) tat-TFUE.
(9)
Il-Ġermanja tipproponi li tipprovdi għajnuna għall-investiment reġjonali lil Deutsche Solar AG għall-istabbiliment ta' impjant għall-produzzjoni ta' wejfers solari. L-ispejjeż eliġibbli totali tal-investiment notifikat jammontaw għal EUR 350 miljum f’valur nominali.
2.2. Riċevitur
(10)
Ir-riċevitur tas-sostenn finanzjarju tkun Deutsche Solar, kumpannija li tipproduċi wejfers solari tas-silikon tal-kristallina. Deutsche Solar hi sussidjarja bi sjieda sħiħa ta' SolarWorld AG. Il-grupp SolarWorld hu attiv madwar id-dinja kollha fl-industrija tal-enerġija solari (b’siti tal-produzzjoni fil-Ġermanja, l-Istati Uniti u l-Korea t’Isfel), u jikkombina l-istadji kollha tal-katina tal-valur solari, mill-materja prima, is-silikon, għal impjanti turnkey tal-enerġija solari. Il-grupp jipproduċi wejfers solari, ċelluli solari u moduli solari bl-eċċezzjoni ta' sistemi solari (4). Fl-2009, il-grupp SolarWorld kellu 2 000 impjegat u dħul konsolidat ta' aktar minn EUR 1 biljun.
(11)
Flimkien mal-impjant maħsub, li għandu jkun fil-qasam industrijali ta' Freiberg-Ost, Deutsche Solar diġà għandha żewġ impjanti oħra tal-produzzjoni fi Frieburg, wieħed fil-qasam ta' Freiberg-Süd u ieħor fil-qasam ta' Freiberg Saxonia. It-tliet impjanti huma lokalizzati f’distanza ta' ħames jew sitt kilometri bogħod minn xulxin. Fl-2007, Deutsche Solar għamlet qligħ ta' EUR 318 miljun. Kellha 770 impjegat fl-2008. Il-grupp SolarWorld għandu sussidjarji oħra bi sjieda sħiħa lokalizzati fi Frieburg: Deutsche Cell GmbH (produzzjoni ta' ċelluli solari), Solar Factory GmbH (produzzjoni ta' moduli solari), Sunicon AG (riċiklaġġ ta' silikon), SolarWorld Innovations GmbH (R&D), u SolarWorld Solicium GmbH (produzzjoni ta' silikon). SolarWorld għandu wkoll sehem ta' 49 % fi JSSi GmbH ibbażat fi Frieburg (produzzjoni ta' silikon), li hi impriża konġunta ma' Evonik Degussa GmbH.
2.3. Il-proġett
2.3.1. Proġett notifikat (Freiberg-Ost)
(12)
L-għajnuna notifikata mill-Ġermanja hi għal proġett ta' investiment kbir ippjanat minn Deutsche Solar, li jikkonsisti mill-istabbiliment ta' impjant ġdid għall-produzzjoni ta' wejfers solari multi-kristallini fi Freiberg-Ost. L-impjant il-ġdid ikollu kapaċità nominali kull sena ta' 500 megawatts peak (MWp) (5).
(13)
Il-proġett beda fit-18 ta' Diċembru 2007. L-investiment għandu jitlesta fl-2010, u għandha tintlaħaq il-produzzjoni sħiħa sal-aħħar tal-2010.
(14)
Deutsche Solar tiddikjara li l-proġett ser joħloq tal-anqas 130 impjieg b’mod dirett u l-istess numru ta' impjiegi b’mod indirett, f’reġjun fejn ir-rati tal-qgħad huma għolja.
2.3.2. Proġetti ta' qabel (Freiberg-Süd)
(15)
Fiż-żmien tan-notifika, il-Ġermanja informat lill-Kummissjoni li l-għajnuna kellha tingħata wkoll lil investiment ieħor ta' Deutsche Solar, il-proġett P3 fi Freiberg-Süd, li kien jikkonsisti mill-estensjoni tal-impjant tal-wejfers solari eżistenti minn 350 għal 500 MWp; dak il-proġett kien inbeda fl-1 ta' Settembru 2007, kważi simultaljament mal-proġett notifikat. L-ispejjeż eliġibbli għall-proġett P3 kellhom valur nominali ta' EUR 49 miljun. Il-Ġermanja pproponiet li tagħti għajnuna reġjonali b’valur nominali ta' EUR 14 miljun lill-investiment. Iżda l-għajnuna għal dak il-proġett ġiet irtirata, u wara li kien ingħata bidu għall-investigazzjoni formali f’dan il-każ il-Ġermanja informat lill-Kummissjoni li l-ebda għajnuna ma kienet tħallset u l-ebda għajnuna ma kienet ser tingħata għall-proġett P3.
(16)
Wara l-ftuħ tal-investigazzjoni formali, il-Ġermanja informat lill-Kummissjoni li l-ebda għajnuna ma kienet ingħatat lil investiment ieħor ta' Deutsche Solar qabel il-proġett P3 imsemmi hawn fuq, li beda fl-1 ta' Ġunju 2006, l-istess fi żmien tliet snin mill-bidu tal-proġett ta' investiment notifikat fi Freiberg-Ost. Dak il-proġett, il-proġett P2, kien għal espansjoni aktar qabel tal-impjant tal-wejfers solari eżistenti, minn 270 għal 350 MWp. L-għajnuna ammontat għal EUR 16 905 000 nominali, lejn spejjeż eliġibbli ta' EUR 49 995 991. Ġiet approvata fl-2006 abbażi tal-iskemi tal-għajnuna eżistenti (6).
2.4. Bażi legali
(17)
L-għajnuna għall-proġett ta' Frieburg-Ost notifikat għandha tingħata taħt skemi tal-għajnuna eżistenti, fil-forma ta' għotja diretta u primjum ta' investiment.
(18)
L-għajnuna diretta għandha tkun ibbażata fuq is-sitta u tletin pjan ġenerali taħt l-iskema konġunta tal-Gvern Federali/Ländergħat-titjib tal-istruttura ekonomika reġjonali (“l-iskema konġunta”) (7).
(19)
Il-primjum ta' investiment għandu jkun ibbażat fuq il-Liġi tal-2007 dwar il-primjums tal-investiment (Investitionszulagengesetz 2007) (8) u jekk neċessarju fuq is-suċċessur tagħha, il-Liġi tal-2010 dwar il-primjums tal-investiment (“l-iskemi tal-primjums tal-investiment”) (9).
2.5. Spejjeż tal-investiment
(20)
L-ispejjeż tal-investiment eliġibbli tal-proġett notifikat fi Freiberg-Ost għandhom valur nominali totali ta' EUR 350 000 000. It-taqsim tal-ispejjeż eliġibbli matul is-snin qed jingħata fit-tabella hawn taħt:
(f’EUR)
2008
2009
2010
Total
Spejjeż eliġibbli
136 000 000
164 000 000
50 000 000
350 000 000
2.6. Finanzjament
(21)
Sabiex tiffinanzja l-proġett notifikat fi Freiberg-Ost, Deutsche Solar ikollha tirrikorri għar-riżorsi proprji tagħha u għal self bankarju minbarra l-għajnuna li applikat għaliha. Ħarsa ġenerali lejn l-ammonti rilevanti għal kull sors qed tingħata fit-tabella hawn taħt (valuri nominali):
(f’EUR)
Sors
Ammont
Riżorsi tagħha
[…] (*)
Għotja taħt skema konġunta u skemi ta&apos; primja tal-investiment
45 395 000
Self bankarju (mhux kopert b’garanzija pubblika)
(…)
Total
350 000 000
2.7. L-intensità massima tal-għajnuna reġjonali
(22)
Frieburg, Saxony tinsab f’żona assistita taħt l-Artikolu 107(3)(a) tat-TFUE; skont il-Linji gwida u l-mappa tal-għajnuna mill-Istat reġjonali Ġermaniż li kienet tapplika fiż-żmien tan-notifika (10), intrapriżi kbar fiż-żona jistgħu jikkwalifikaw għal għajnuna sa intensità massima ta' 30 % għotja sħiħa ekwivalenti (GGE).
2.8. Ammont tal-għajnuna u intensità tal-għajnuna
(23)
Ir-riċevitur applika għall-għajnuna għall-proġett notifikat fis-17 ta' Awwissu 2007. Permezz ta' ittra datata t-22 ta' Awwissu 2007, il-Ġermanja informat lir-riċevitur li l-proġett kien eliġibbli għall-għajnuna. Il-Ġermanja ntrabtet li ma tagħtix l-għajnuna qabel ma tkun awtorizzata mill-Kummissjoni u li ma teċċedix l-ammont massimu tal-għajnuna approvata.
(24)
L-għajnuna reġjonali li l-Ġermanja inizjalment innotifikat għall-proġett ta' investiment ta' Deutsche Solar fi Frieburg-Ost kienet tammonta għal EUR 48 miljum (valur nominali). Il-Kummissjoni tat bidu għal investigazzjoni formali fir-rigward ta' dik l-għajnuna peress li ssuspettat li l-proġett notifikat u proġett assistit preċedentement fi Freiberg-Süd kellhom jiġu kkunsidrati bħala proġett ta' investiment wieħed (Linji gwida, paragrafu 60), li kien ifisser li meta ġie applikat il-mekkaniżmu ta' tnaqqis fil-paragrafu 67 tal-Linji gwida l-intensità tal-għajnuna notifikata kienet ser teċċedi l-massimu permissibbli.
(25)
Wara li kien ingħata bidu għall-investigazzjoni formali, il-Ġermanja informat lill-Kummissjoni li kienet irtirat l-għajnuna għall-proġett ta' qabel, il-proġett P3 fi Freiberg-Süd. Il-Ġermanja naqqset ukoll l-għajnuna notifikata għall-proġett ta' Deutsche Solar fi Freiberg-Ost għal EUR 40 364 760 (valur skontat) (11), li tikkorrispondi għal intensità tal-għajnuna ta' 12,97 % GGE: jekk il-proġett notifikat u l-proġetti ta' qabel imwettqa fi żmien tliet snin, il-proġetti P2 u P3, kellhom jiġu kkunsidrati bħala proġett ta' investiment wieħed, dan iwassal biex l-għajnuna totali mogħtija lejn l-ispejjeż eliġibbli kkombinati (EUR 402 865 942 bil-valur skontat) fil-limitu tal-massimu permissibbli (li jkun EUR 55 749 652 bil-valur skontat, jew 14,06 % GGE).
2.9. Obbligi ġenerali
(26)
Il-Ġermanja impenjat ruħha mal-Kummissjoni biex twettaq dan li ġej:
-
fi żmien xahrejn mill-għoti tal-għajnuna, tibgħat lill-Kummissjoni kopja tal-ftehim tal-għajnuna ffirmat bejn l-awtorità responsabbli mill-għoti tal-għajnuna u r-riċevitur;
-
kull ħames snin mid-data tal-awtorizzazzjoni tal-għajnuna mill-Kummissjoni, tissottometti rapport interim (inkluża l-informazzjoni dwar l-ammonti tal-għajnuna mħallsa, dwar l-implimentazzjoni tal-ftehim tal-għajnuna, u dwar kull proġett ta' investiment ieħor fl-istess lokazzjoni jew impjant);
-
fi żmien sitt xhur mill-ħlas tal-aħħar porzjon tal-għajnuna, tissottometti rapport dettaljat fid-dawl tal-iskeda tal-ħlas notifikata.
3. RAĠUNIJIET GĦALL-GĦOTI TA' BIDU TAL-INVESTIGAZZJONI FORMALI
(27)
Fid-deċiżjoni tagħha li tagħti bidu għall-investigazzjoni formali, il-Kummissjoni qalet li hi għandu d-dubji jekk l-għajnuna kinitx kompatibbli mas-suq intern abbażi tal-Artikolu 107(3)(a) tat-TFUE u l-Linji gwida.
(28)
Il-paragrafu 60 tal-Linji gwida jiddikjara li sabiex ikun evitat li proġett ta' investiment kbir jinqasam b’mod artifiċjali f’sottoproġetti sabiex jiġu evitati d-dispożizzjonijiet tal-Linji gwida, proġett ta' investiment jiġi kkunsidrat bħala “proġett ta' investiment wieħed” jekk l-investiment inizjali jsir minn impriża waħda jew aktar f’perjodu ta' tliet snin u jikkonsisti minn assi fissi kkombinati b’mod ekonomikament indiviżibbli.
(29)
In-nota 55 f’qiegħ il-paġna tgħid li sabiex tivvaluta jekk investiment inizjali huwiex ekonomikament indiviżibbli, il-Kummissjoni tqis il-konnessjonijiet tekniċi, funzjonali u strateġiċi u l-prossimità ġeografika immedjata.
(30)
Jekk il-proġett notifikat u l-proġett P3 fi Freiberg-Süd jiġu kkunsidrati bħala proġett ta' investiment wieħed, l-ispejjeż eliġibbli kkombinati taż-żewġ proġetti huma soġġetti għall-mekkaniżmu ta' tnaqqis imsemmi fil-paragrafu 67 tal-Linji gwida. L-għajnuna notifikata kkombinata mal-għajnuna mogħtija għall-proġett P3 għalhekk teċċedi l-massimu permissibbli, u l-eċċess hu inkompatibbli mal-Artikolu 107(3)(a) tat-TFUE
(31)
Fid-deċiżjoni tagħha li tagħti bidu għall-investigazzjoni formali, il-Kummissjoni osservat li l-lokazzjonijiet tal-proġett notifikat (Frieburg-Ost) u l-proġett ta' qabel P3 (Freiberg-Süd) kienu biss ħames kilometri bogħod minn xulxin, u dan jista’ jitqies bħala prossimità ġeografika immedjata. Il-Kummissjoni osservat ukoll li bejn iż-żewġ investimenti kien hemm xi konnessjonijiet funzjonali u tekniċi u konnessjonijiet strateġiċi kbar. Il-Kummissjoni għalhekk iddubitat l-opinjoni tal-Ġermanja li l-proġett notifikat u l-proġett P3 fi Freiberg-Süd ma kinux jikkostitwixxu “proġett ta' investiment wieħed” fit-tifsira tal-paragrafu 60 u tan-nota 55 f’qiegħ il-paġna tal-Linji gwida, u stiednet lil partijiet terzi biex jikkummentaw dwar il-kwistjoni tal-indiviżibilità taż-żewġ proġetti ta' investiment ta' Deutsche Solar fi Frieburg.
(32)
Fid-deċiżjoni tagħha li tagħti bidu għall-investigazzjoni formali, il-Kummissjoni kkunsidrat ukoll jekk il-miżura notifikata kinitx kompatibbli mad-dispożizzjonijiet ġenerali tal-Linji gwida u mar-regoli speċifiċi għall-għajnuna għal proġetti ta' investiment kbar fil-paragrafu 68(a) u (b), u kkonkludiet li filfatt kienet.
4. KUMMENTI MINN PARTIJIET INTERESSATI
(33)
Il-Kummissjoni ma rċeviet ebda kummenti minn partijiet interessati oħra.
5. KUMMENTI MILL-ĠERMANJA
5.1. Kummenti inizjali sottomessi mill-Ġermanja
(34)
Fil-kummenti inizjali tagħha, sottomessi lill-Kummissjoni fil-31 ta' Ottubru u fit-2 ta' Diċembru 2008, il-Ġermanja esprimiet l-opinjoni li t-testijiet fil-paragrafu 60 u n-nota 55 f’qiegħ il-paġna tal-Linji gwida (prossimità ġeografika u konnessjonijiet tekniċi, funzjonali u strateġiċi) ma pprovdewx metodu xieraq biex ikun determinat jekk żewġ proġetti ta' investiment għandhomx jiġu kkunsidrati bħala “ekonomikament indiviżibbli”, peress li ma tefgħu ebda dawl fuq iċ-ċirkostanzi fejn proġett wieħed seta’ jitqies bħala ekonomikament vijabbli mingħajr l-ieħor. Iżda l-kwistjoni jekk proġett wieħed kienx ekonomikament fattibbli mingħajr l-ieħor kienet l-uniku fattur deċiżiv għall-interpretazzjoni tal-kunċett legali tal-indiviżibilità ekonomika.
(35)
Il-Ġermanja kkunsidrat li l-argument tal-Kummissjoni li kien hemm xi konnessjonijiet funzjonali u tekniċi bejn il-proġetti fi Freiberg-Ost u Freiberg-Süd bħala mhux suffiċjenti biex ikun stabbilit li dawn kienu ekonomikament indiviżibbli. Il-Ġermanja kkonkludiet li r-raġunijiet tal-Kummissjoni li tagħti bidu għall-investigazzjoni formali kienu bbażati fuq użu ħażin tas-setgħa diskrezzjonali konferita lilha bl-Artikolu 107(3) tat-TFUE, u li dan irriżulta f’deċiżjoni sproporzjonata li tmur kontra l-interessi tar-riċevitur.
(36)
Barra minn hekk, it-test tal-prossimità ġeografika ma pprovdiex mod xieraq għall-prevenzjoni taż-żidiet tas-sussidji, peress li mhux il-verżjonijiet tal-lingwi kollha tan-nota 55 f’qiegħ il-paġna tal-Linji gwida kienu jeħtieġu li l-impjanti jkunu fi prossimità ġeografika “immedjata” ma' xulxin: il-verżjoni Franċiża, pereżempju, titkellem biss fuq “prossimità ġeografika” u mhux fuq prossimità ġeografika “immedjata”. It-testijiet tan-nota 55 f’qiegħ il-paġna għalhekk ma pprovdewx qafas legali uniformi għar-regolazzjoni ta' ċikli ta' sussidji.
(37)
Il-Ġermanja kkonkludiet li l-proġetti ta' Deutsche Solar fi Freiberg-Süd u Freiberg-Ost ma kinux ekonomikament indiviżibbli, u m’għandhomx jiġu kkunsidrati bħala li jiffurmaw proġett ta' investiment wieħed fit-tifsira tal-paragrafu 60 u n-nota 55 f’qiegħ il-paġna tal-Linji gwida. Il-Ġermanja argumentat li b’konsegwenza ta' dan, l-għajnuna notifikata għal Freiberg-Ost ma kelliex titnaqqas bl-applikazzjoni tal-mekkaniżmu ta' tnaqqis għall-ispejjeż tal-investiment eliġibbli kkombinati tal-proġetti ta' Deutsche Solar fi Freiberg-Süd u Freiberg-Ost.
(38)
Mal-kummenti inizjali tagħha, il-Ġermanja ssottomettiet ukoll informazzjoni aġġornata dwar il-proġetti tal-investiment imwettqa minn Deutsche Solar fi Freiberg-Süd u Freiberg-Ost fi żmien tliet snin mill-bidu tal-proġett notifikat: qabel il-proġett P3 fi Freiberg-Süd (espansjoni tal-kapaċità tal-produzzjoni ta' wejfers solari minn 350 għal 500 MWp), kien hemm proġett ieħor fl-istess lokazzjoni, il-proġett P2 (estensjoni ta' qabel tal-kapaċità tal-produzzjoni ta' wejfers solari, minn 270 għal 350 MWp). Dak il-proġett kien ukoll irċieva l-għajnuna (taħt skemi tal-għajnuna eżistenti). Barra minn hekk, il-Ġermanja informat lill-Kummissjoni li l-għajnuna kienet ser tingħata lill-proġett P3 biss fil-forma ta' primjum ta' investiment (taħt l-iskemi tal-primjum ta' investiment).
5.2. Aktar informazzjoni aġġornata sottomessa lill-Kummissjoni - emenda tan-notifika inizjali
(39)
Wara l-kummenti inizjali tagħha, il-Ġermanja f’diversi stadji ssottomettiet informazzjoni aġġornata dwar il-proġetti ta' investiment imwettqa jew li kellhom jitwettqu mill-grupp fi Freiberg-Süd f’perjodu ta' tliet snin mill-bidu tal-proġett ta' investiment notifikat.
(40)
L-istampa finali tas-sitwazzjoni hi mqassra fit-tabella hawn taħt:
Freiberg-Süd (P2 u P3)
Freiberg-Ost
Frieburg Saxonia
Status
Proġetti ta&apos; qabel P2 u P3, għajnuna mhux notifikabbli
Proġett notifikat
Proġett futur
Prodott
Wejfers solari
Wejfers solari
Moduli solari
Kapaċità tal-produzzjoni
(f’MWp)
Minn 270 għal 350 (P2)
Minn 350 għal 500 (P3)
500
300
Bidu tal-proġett
1.6.2006 (P2)
1.9.2007 (P3)
18.12.2007
Sajf/ħarifa 2010
Spejjeż eliġibbli
(EUR, valuri nominali)
49 995 991 (P2)
49 000 000 (P3)
350 000 000
72 500 000
Ammont ta&apos; għajnuna
(EUR, valuri nominali)
16 905 000 (P2)
0 (**) (P3)
45 395 000 (***)
?
(41)
Il-bidliet prinċipali tan-notifika inizjali huma li l-għajnuna kollha li kellha tingħata għall-proġett P3 fi Freiberg-Süd ġiet irtirata, u l-għajnuna li kellha tingħata għall-proġett notifikat fi Freiberg-Ost tnaqqset. Il-Ġermanja impenjat ruħha wkoll li l-ebda għajnuna ma ingħatat u lanqas se tingħata għall-proġett P3.
(42)
Tul il-kors tal-investigazzjoni formali l-Ġermanja informat lill-Kummissjoni li, għalkemm hi ma ammettietx espliċitament li l-proġett notifikat fi Frieburg-Ost u l-proġetti ta' qabel fi Freiberg-Süd kienu ser jifformaw proġett ta' investiment wieħed fit-tifsira tal-paragrafu 60 u n-nota 55 f’qiegħ il-paġna tal-Linji gwida, hi madankollu kienet ser tillimita l-għajnuna totali mogħtija lejn l-ispejjeż eliġibbli kkombinati tat-tliet proġetti P2, P3 u l-proġett notifikat (EUR 402 865 942 bil-valur skontat) għall-massimu permissibbli f’xenarju ta' “proġett ta' investiment wieħed” (EUR 55 749 652 bil-valur skontat, jew 14,06 % GGE).
(43)
Barra minn hekk, il-Ġermanja pprovdiet informazzjoni dwar proġett ta' investiment kbir fil-futur li għandu jitwettaq mill-grupp SolarWorld fi Freiburg Saxonia, il-proġett SF III (l-istabbiliment ta' impjant ġdid għall-produzzjoni ta' moduli solari), li kellu jibda fi żmien tliet snin mill-bidu tal-proġett notifikat, fejn qalet li kellha l-intenzjoni li tagħti għajnuna għal dan il-proġett. Il-Ġermanja impenjat ruħha li tinnotifika l-għajnuna għall-proġett SF III b’mod separat u tkun ikkondizzjonata mill-awtorizzazzjoni tal-Kummissjoni.
6. VALUTAZZJONI
6.1. Għajnuna mill-Istat fit-tifsira tal-Artikolu 107(1) tat-TFUE
(44)
Fid-deċiżjoni tagħha li tagħti bidu għall-investigazzjoni formali, il-Kummissjoni kkonkludiet li l-appoġġ finanzjarju li kellu jingħata mill-Ġermanja lil Deutsche Solar abbażi tal-iskemi tal-għajnuna reġjonali eżistenti (l-iskema konġunta u l-iskemi tal-primjum ta' investiment) kien jikkostitwixxi għajnuna mill-Istat fit-tifsira tal-Artikolu 107(1) tat-TFUE. Il-Ġermanja ma kkontestatx din il-konklużjoni.
6.2. Rekwiżit tan-notifika, legalità tal-għajnuna, u l-liġi applikabbli
(45)
Il-Ġermanja nnotifikat il-miżura tal-għajnuna ppjanata fit-28 ta' Marzu 2008, qabel ma daħħlitha fis-seħħ, u b’dan il-mod kienet konformi mal-obbligi tagħha taħt l-Artikolu 108(3) tat-TFUE u mar-rekwiżit tan-notifika individwali fl-Artikolu 7(e) tar-Regolament tal-Kummissjoni (KE) Nru 1628/2006 tal-24 ta' Ottubru 2006 dwar l-applikazzjoni tal-Artikoli 87 u 88 tat-Trattat għall-għajnuna għall-investiment nazzjonali bi skop reġjonali (ir-regolament dwar l-eżenzjoni sħiħa għall-għajnuna reġjonali).
(46)
Ladarba nstab li l-miżura tinkludi għajnuna mill-Istat fit-tifsira tal-Artikolu 107(1) tat-TFUE, għandu jiġi stabbilit jekk l-għajnuna tistax tiġi kkunsidrata bħala kompatibbli mas-suq intern. Peress li l-għajnuna involuta hija għajnuna għall-investiment reġjonali, il-Kummissjoni vvalutata fid-dawl tal-Linji gwida, u b’mod speċifiku tat-taqsima 4.3 tal-Linji gwida, li titratta proġetti ta' investiment kbar.
6.3. Kompatibilità tal-għajnuna mad-dispożizzjonijiet ġenerali tal-Linji gwida
(47)
Fid-deċiżjoni tagħha li tagħti bidu għall-investigazzjoni formali, il-Kummissjoni indikat li l-għajnuna notifikata kellha tingħata skont l-iskemi tal-għajnuna b’eżenzjoni sħiħa li kienet konformi mal-kriterji ġenerali stabbiliti fil-Linji gwida.
(48)
Il-proġett jikkostitwixxi investiment inizjali fit-tifsira tal-Linji gwida, peress li jirrikjedi l-istabbiliment ta' stabbiliment ġdid. L-ispejjeż eliġibbli għall-għajnuna għall-investiment huma definiti skont il-Linji gwida, u r-regoli dwar l-għajnuna li tingħata fuq għajnuna oħra huma rispettati.
(49)
Deutsche Solar applikat għall-għajnuna, u qabel Deutsche Solar bdiet ix-xogħol, il-Ġermanja kkonfermat bil-miktub li l-proġett kien eliġibbli u qablet li tagħti l-għajnuna sakemm ikun hemm l-awtorizzazzjoni tal-Kummissjoni.
(50)
Deutsche Solar tkun meħtieġa li żżomm l-investiment f’minimu ta' madwar ħames snin wara t-tlestija tal-proġett.
(51)
Deutsche Solar għandha hi nnifisha tiffinanzja mill-inqas 25 % tal-ispejjeż eliġibbli f’forma ħielsa minn kwalunkwe appoġġ pubbliku.
6.4. Kompatibilità mar-regoli dwar l-għajnuna għal proġetti ta' investiment kbar
6.4.1. Proġett ta' investiment wieħed u intensità tal-għajnuna massima
(52)
Il-paragrafu 60 tal-Linji gwida jgħid li sabiex ikun evitat li proġett ta' investiment kbir jinqasam b’mod artifiċjali f’subproġetti sabiex jiġu evitati d-dispożizzjonijiet tal-Linji gwida, proġett ta' investiment jiġi kkunsidrat bħala “proġett ta' investiment wieħed” jekk l-investiment inizjali jitwettaq minn intrapriża waħda jew aktar f’perjodu ta' tliet snin u jikkonsisti minn assi fissi kkombinati b’mod ekonomikament indiviżibbli.
(53)
Aktar milli jinnotifikaw proġett ta' investiment wieħed, l-Istati Membri jistgħu jagħżlu li jinnotifikaw diversi proġetti separatament, biex jiżguraw li wara li jiġi applikat il-mekkaniżmu ta' tnaqqis fil-paragrafu 67 tal-Linji gwida l-intensità tal-għajnuna massima permessa tkun ogħla (12).
(54)
Fil-każ preżenti, il-Kummissjoni tat bidu għall-investigazzjoni formali peress li beżgħet li jekk il-proġett u proġett li kien ġie sussidjat qabel fi Freiberg-Süd, il-proġett P3, kienu jifformaw proġett ta' investiment wieħed, l-għajnuna notifikata kienet ser teċċeddi l-massimu permissibbli. Il-proġett P3 huwa proġett ta' segwitu għal proġett P2. It-tnejn għandhom x’jaqsmu mal-espansjoni gradwali tal-kapaċità tal-produzzjoni ta' impjant tal-wejfers solari eżistenti, l-ewwel minn 270 għal 350 MW u mbagħad minn 350 għal 500 MW. Dan hu eżempju klassiku ta' xenarju ta' “proġett ta' investiment wieħed”. L-investimenti qed jitwettqu fi spazju ta' tliet snin f’prossimità ġeografika immedjata (fl-istess impjant integrat li jappartjeni għall-grupp SolarWorld fi Freiberg-Süd); jippreżentaw konnessjonijiet ċari, tekniċi (l-istess prodott u teknoloġija tal-produzzjoni), funzjonali (l-istess materja prima, fornituri u klijenti komuni u servizzi komuni) u strateġiċi (strateġija integrata għal kapaċità miżjuda li tindirizza l-istess suq).
(55)
Il-Ġermanja rtirat l-għajnuna kollha għall-proġett P3, u emendat in-notifika biex tnaqqas l-intensità tal-għajnuna għall-proġett notifikat, sabiex l-għajnuna totali mogħtija għall-ispejjeż eliġibbli kkombinati tal-proġett notifikat fi Frieberg-Ost u ż-żewġ proġetti ta' qabel fi Freiberg-Süd (P2 u P3) tkun limitata għall-massimu permissibbli għal proġett ta' investiment wieħed li jinkludi l-proġetti kollha mwettqa fi żmien tliet snin. Għaldaqstant m’hemm l-ebda ħtieġa għall-Kummissjoni biex tinvestiga aktar u tiddetermina l-kwistjoni jekk il-proġett notifikat u l-proġetti ta' qabel jifformawx investiment wieħed.
(56)
Il-Ġermanja qablet li meta tiġi kkalkulata l-intensità tal-għajnuna massima permissibbli, il-proġetti P2 u P3 jitqiesu kif kienu jitqiesu fil-każ ta' investiment wieħed li jinkludi l-proġett notifikat u ż-żewġ proġetti ta' qabel flimkien.
(57)
Għaldaqstant għall-kalkolu tal-intensità tal-għajnuna massima permissibbli, kif provdut fil-paragrafu 41 tal-Linji gwida, l-ispejjeż eliġibbli kollha tnaqqsu għas-sena li fiha ngħatat l-għajnuna l-ewwel darba għall-proġett P2 (it-12 ta' Settembru 2006), bl-użu tar-rata tal-iskont applikabbli f’dik id-data, li kienet ta' 4,36 %: l-ispejjeż totali jammontaw għal EUR 402 865 942 bil-valur skontat. L-għajnuna massima permissibbli bil-valur skontat hi b’hekk EUR 55 749 652 (13), li tikkorrispondi għal intensità tal-għajnuna għal proġett ta' investiment wieħed ta' 14,06 % GGE.
(58)
Peress li diġà ingħataw EUR 15 384 891 (valur skontat) għall-proġett P2, l-għajnuna massima permissibbli għall-proġett notifikat tkun EUR 40 364 760 (valur skontat), li tikkorrispondi għal intensità tal-għajnuna ta' 12.97 % GGE. Il-Ġermanja impenjat ruħha li tirrispetta dan il-massimu, sabiex ikun jista’ jiġi konkluż li anke jekk il-proġett notifikat u l-proġetti ta' qabel sussidjati fit-tliet snin ta' qabel jikkostitwixxu proġett ta' investiment wieħed, issir konformità mal-mekkaniżmu ta' tnaqqis fil-paragrafu 67 tal-Linji gwida.
(59)
Peress li l-Ġermanja impenjat ruħha li tinnotifika l-għajnuna għall-proġett futur SF III fi Freiberg Saxonia b’mod separat, u tkun ikkondizzjonata mill-awtorizzazzjoni tal-Kummissjoni, il-Kummissjoni m’għandiex bżonn tieħu pożizzjoni fid-Deċiżjoni preżenti dwar fuq il-kwistjoni jekk il-proġett notifikat u l-proġett futur SF III jifformawx investiment wieħed.
6.4.2. Kompatibilità mal-kriterji fil-paragrafu 68 tal-Linji gwida
(60)
Jekk il-Kummissjoni tippermettix għajnuna reġjonali għal proġett ta' investiment kbir li jaqa’ taħt il-paragrafu 68 tal-Linji gwida jiddependi fuq l-ishma tas-suq tar-riċevitur qabel u wara l-investiment u fuq il-kapaċità li joħloq l-investiment. Sabiex tapplika t-testijiet fil-paragrafu 68(a) u (b) tal-Linji gwida, il-Kummissjoni trid tiddefinixxi s-swieq tal-prodott rilevanti u dawk ġeografiċi.
(61)
Fid-deċiżjoni tagħha li tiftaħ l-investigazzjoni formali, il-Kummissjoni osservat li l-prodott li miegħu hu marbut il-proġett ta' investiment notifikat kien wejfers solari tas-silikon multi-kristallini.
(62)
Il-paragrafu 69 tal-Linji gwida jgħid li meta l-proġett jirrelata ma' prodott intermedjarju, u parti sinifikanti tal-prodott ma jkunx mibjugħ fis-suq, il-prodotti kkonċernati jistgħu jinkludu l-prodott downstream. Meta ħadet id-deċiżjoni li tagħti bidu għall-investigazzjoni formali, il-Kummissjoni ma setgħetx ma tikkunsidrax il-possibiltà li l-wejfers solari prodotti fi Frieburg-Ost setgħu jintużaw, tal-anqas parti minnhom, fil-grupp ta' riċeviment għall-produzzjoni downstream ta’ ċelluli solari jew moduli solari. Għaldaqstant il-Kummissjoni kkunsidrat li l-prodotti kkonċernati mill-proġett notifikat kienu jinkludu mhux wejfers solari biss iżda wkoll ċelluli solari u moduli solari. Għall-finijiet tal-paragrafu 68(a) tal-Linji gwida, il-Kummissjoni kkunsidrat li s-suq tal-prodott rilevanti kien jinkludi s-swieq għal Wejfers solari, Ċelluli solari u moduli solari, u li s-Suq ġeografiku kien wieħed dinji.
(63)
Fid-deċiżjoni tagħha li tagħti bidu għall-investigazzjoni, il-Kummissjoni kkalkulat l-ishma tas-swieq kollha rilevanti miżmuma mill-grupp ta' riċeviment qabel u wara l-investiment (2006-2011), filwaqt li qieset l-agħar xenarju possibbli fejn is-suq ma kienx ser jikber wara l-2010 (peress li l-istudju indipendenti ma pprovdiex tbassir għas-snin wara l-2010). Skont dawn il-kalkoli, l-ishma kollha tas-suq kienu taħt l-20 % qabel l-investiment u taħt il-15 % wara l-investiment, u l-Kummissjoni kkonkludiet li l-ishma tas-suq mhux ser jeċċedu l-25 % u li għaldaqstant l-għajnuna notifikata kienet skont il-paragrafu 68(a) tal-Linji gwida.
(64)
Ir-rata tat-tkabbir annwali komposta tal-konsum evidenti ta' prodotti fotovoltajċi fiż-ŻEE għas-snin 2001 sa 2006 kienet ta' 35 %, b’mod ċar ogħla mir-rata tat-tkabbir annwali komposta tal-PGD fiż-ŻEE għall-istess snin, li kienet ta' 1,97 %; fid-deċiżjoni tagħha li tagħti bidu għall-investigazzjoni, il-Kummissjoni kienet għalhekk tal-opinjoni li għalkemm ma kien hemm ebda dejta disponibbli fuq il-prodotti intermedjarji fiż-ŻEE, ma seta’ jkun ebda dubju li rata tat-tkabbir annwali komposta tal-konsum evidenti ta' prodotti intermedjarji fiż-ŻEE għall-istess snin tkun ukoll ħafna ogħla minn 1,97 %. Il-Kummissjoni kkonkludiet li l-għajnuna notifikata kienet kompatibbli mal-paragrafu 68(b) tal-Linji gwida.
(65)
Waqt l-investigazzjoni formali ma ħarġet l-ebda evidenza li setgħet tixħet dubju fuq id-dikjarazzjonijiet t’hawn fuq rigward il-kompatibilità mal-paragrafu 68 tal-Linji gwida. Barra minn hekk, l-analiżi fid-deċiżjoni tal-ftuħ uriet li l-ishma tas-swieq rilevanti kollha li l-grupp SolarWorld mistenni li jżomm fl-2011 kienu inqas minn 15 %; għaldaqstant ma hemm l-ebda periklu li meta dawk l-ishma jiġu kalkulati mill-ġdid abbażi ta' studji aktar reċenti jeċċedu l-25 %.
(66)
Il-Kummissjoni għaldaqstant ikkonfermat il-konklużjoni li waslet għaliha fid-deċiżjoni li tagħti bidu għall-investigazzjoni formali li l-għajnuna notifikata hija kompatibbli mal-paragrafu 68 tal-Linji gwida.
6.5. Konklużjonijiet
(67)
Abbażi ta' din il-valutazzjoni, il-Kummissjoni kkonkludiet li l-miżura ta' għajnuna notifikata hi kompatibbli mal-Linji gwida u mal-mappa tal-għajnuna reġjonali għall-Ġermanja fis-seħħ fiż-żmien tan-notifika,
ADOTTAT DIN ID-DEĊIŻJONI:
Artikolu 1
(1) L-għajnuna mill-Istat li r-Repubblika Federali tal-Ġermanja tippjana li tagħti lil Deutsche Solar AG, li tammonta għal EUR 40 364 760 bil-valur skontat, li tikkorrispondi għal intensità tal-għajnuna ta' 12,97 % GGE, hi kompatibbli mas-suq intern fi ħdan it-tifsir tal-Artikolu 107(3)(a) tat-Trattat dwar il-Funzjonament tal-Unjoni Ewropea.
(2) L-għoti tal-għajnuna li tammonta għal EUR 40 364 760 bil-valur skontat, li tikkorrispondi għal intensità tal-għajnuna ta' 12,97 % GGE, hu għalhekk awtorizzat.
Artikolu 2
Din id-Deċiżjoni hi indirizzata lir-Repubblika Federali tal-Ġermanja.
Magħmula fi Brussell, is-6 ta’ Lulju 2010.

Metadata:
Eurovoc Level 1 Categories: 100148
100152
100146
100159
100161
Eurovoc Level 2 Categories: 100206
100277
100267
100283
100231
100185
100282
100263
Eurovoc Level 3 Categories: 539
5283
122
2106
4590
913
744
712
2504
2200
3737
All Eurovoc Categories: 1318
365
3737
5541
756
766
889
976